Title: HARJOITELLAAN OHJEIDEN ANTAMISTA: Käskymuoto
Course: YTO Suomi toisena kielenä 4 osp, pakollinen 2020-2021 > Section: Tekstien tuottaminen

KÄSKYMUOTO ELI IMPERATIIVI

Töissä ollessasi joudut monesti antamaan ohjeita jollekin: esimerkiksi lapselle, asiakkaalle, potilaalle tai muille työntekijöille. Ohjeita ja neuvoja voi antaa monella tavalla, mutta käskevin tapa on imperatiivi. Imperatiivi ei ole niin kohtelias tapa kuin konditionaali (-isi-muodot), mutta tilanteissa, joissa ohjeiden noudattaminen on erityisen tärkeää esimerkiksi työturvallisuuden vuoksi, kannattaa käskymuotoa käyttää.

Vertaa:

konditionaali, kohtelias:                           imperatiivi, käsky:

Odottaisitko minua?                                 Odota minua!

.

Opiskelussa ja tälläkin verkkokurssilla törmäät monenlaisiin ohjeisiin, kun teet tehtäviä. Katso alapuolella olevia esimerkkejä.

Näyttävätkö ne tutuilta?

1) alleviivaa = piirrä viiva sanan alle

Alleviivaa sanoista se, joka on kirjoitettu oikein.

2) ympyröi = piirrä ympyrä

Ympyröi oikea vaihtoehto.

3) merkitse = kirjoita

Merkitse tekstiin isot alkukirjaimet.

4) muodosta = tee

Muodosta sanoista lauseita.

5) ryhmittele = tee ryhmiä

Ryhmittele numerot.

6) täydennä = kirjoita valmiiksi

Täydennä tekstiin puuttuvat sanat.

7) yhdistä = piirrä viiva

Yhdistä samaa tarkoittavat sanat toisiinsa.

8) nimeä = anna nimi

Nimeä kolme suomalaista havupuuta.

9) selitä = kerro omin sanoin

Selitä, mitä tarkoittaa vanha suomalainen sanonta ”Rehellisyys maan perii”.

10) silmäile = lue nopeasti, katsele tekstiä

Silmäile tekstiä ja sitten lue väliotsikot.

11) tarkista = katso lopuksi, onko kaikki oikein

Tarkista, että olet muistanut tehdä kaikki tehtävät.

12) pohdi = mieti

Pohdi, mitkä asiat ovat tärkeimpiä työssäsi.

13) päättele = arvaa vihjeiden ja oman tietosi avulla

Päättele, mihin vuodenaikaan tarina sijoittuu.

---

IMPERATIIVIN MUODOSTAMINEN

Yksikön imperatiivi muodostetaan verbin minä-muodosta. Lopusta otetaan persoonapääte (-n) pois.

Puhun -> Puhu!

Menen -> Mene!

Tulen -> Tule!

Istun -> Istu!

Korjaan -> Korjaa!

Negatiivisessa muodossa käskymuodossa olevan verbin eteen lisätään sana ”älä”:

Älä puhu!

Älä mene!

Älä tule (tänne)!

Älä istu!

Älä korjaa!

Monikon imperatiivi tehdään verbin perusmuodosta. Otetaan perusmuodon pääte (riippuu verbityypistä) pois ja lisätään -kaa/-kää.

Puhua            puhu-                                Puhukaa!

Mennä           men-                                 Menkää!

Tulla              tul-                                     Tulkaa!

Istua              istu-                                    Istukaa!

Korjata          korjat-                                 Korjatkaa!

(Huomaa, että verbityyppiin 4 täytyy jättää vartaloon kuuluva -t-.)

Negatiivisessa muodossa -kaa/-kää tulee jo älä-sanaan, ja verbivartalon loppuun tulee puolestaan -ko/-kö.

Älkää puhuko!

Älkää menkö!

Älkää tulko!

Älkää istuko!

Älkää korjatko!

Käskylauseessa objekti on usein perusmuodossa, jos rektio ei vaadi muuta.

Esimerkiksi:

Sinä täytät tämän lomakkeen. -> Täytä tämä lomake!

Teidän täytyy odottaa minua. -> Odottakaa minua! (Odottaa-verbin kanssa objekti on partitiivimuodossa.)