Title: LUKUTEKNIIKKA
Course: YTO Suomi toisena kielenä 4 osp, pakollinen 2020-2021 > Section: Tekstit, tekstilajit ja tiedon hankkiminen

Kun luet tekstiä, joka antaa sinulle tietoa (esimerkiksi oppikirjan teksti), sinun kannattaa käyttää apunasi oikeanlaista lukutekniikkaa. Lukutekniikan idea on se, että tekstiä ei lähdetä heti lukemaan vaan edetään vaihe vaiheelta. Alapuolella on esitelty vaiheet, joiden mukaan kannattaa edetä.

1. Silmäile ja ennakoi

Lue pääotsikko.

– Mieti, millainen teksti on. Onko se faktaa (eli totta) vai fiktiota (eli keksittyä)?

– Mieti, mikä on tekstin aihe eli mistä se kertoo.

– Mitä tiedät aiheesta jo nyt, ennen tekstin lukemista?

– Katso tekstin alaotsikot, kuvat, kuvatekstit ja korostetut kohdat. Lue mahdolliset tiivistelmät.

– Mitä tietoja saat? Mitä tärkeitä sanoja löydät? Mitä sanat tarkoittavat?

2. Syvenny
Lue teksti tarkasti.

– Alleviivaa tärkeimmät kohdat jokaisesta kappaleesta. (Jos sinun on vaikea keksiä, mikä on tärkein asia kappaleessa, sinun kannattaa katsoa, mikä on väliotsikon aihe. Aika usein tärkein asia myös löytyy kappaleen alusta.)

– Tee tekstiin merkintöjä: voit esimerkiksi kirjata marginaaliin huomioitasi, kysymyksiäsi ja reaktioitasi.

– Kirjoita muistiinpanot. (Tarkemmat ohjeet muistiinpanojen tekemiseen löydät seuraavalta sivulta.)

– Mieti, mikä oli sinulle uutta tietoa. Mitä asioita teksti opetti?

3. Muistele
Laita teksti ja muistiinpanot piiloon.  Kirjoita viisi tärkeintä asiaa, jotka muistat tekstistä.

– Voit keksiä koekysymyksiä. Millaisia asioita kokeessa ehkä kysyttäisiin?

4. Kertaa
Pidä noin minuutin tauko. Kertaa teksti ja muistiinpanot vielä uudestaan.

– Mitä tärkeitä asioita unohdit?

– Voit kertoa tärkeimmät asiat ääneen.