Title: TIEDOTTEEN KIRJOITTAMINEN
Course: YTO Suomi toisena kielenä 4 osp, pakollinen 2020-2021 > Section: Tekstien tuottaminen

TIEDOTTAMINEN

 Tiedottaminen tarkoittaa sitä, että annetaan tietoa jostakin asiasta esimerkiksi asiakkaille, kaupungin tai taloyhtiön asukkaille tai yrityksen työntekijöille. Päiväkodeissa ja kouluissa työskentelevät voivat tiedottaa esimerkiksi tulevasta ulkoilupäivästä lasten vanhemmille ja taloyhtiö voi tiedottaa kerrostalon asukkaille tulevasta vesikatkosta tai remontista. Joskus myös tiedotetaan asioista, jotka ovat jo aiemmin tapahtuneet, mutta yleensä tiedote käsittelee jotakin tulevaa tapahtumaa.

 Tiedote on siinä mielessä vähän niin kuin uutinen, että se kertoo, mitä tapahtuu, missä tapahtuu ja milloin tapahtuu. Lisäksi se usein myös kertoo, miksi ja miten asiat tapahtuvat.

 Tiedotteessa pitää olla seuraavat osat:

 1. Otsikko

Otsikossa kerrotaan pääasia eli se, mistä asiasta tiedotetaan.

 2. Tärkein asia alkuun

Tärkein asia on se uusi asia, jonka vuoksi tiedote on kirjoitettu.

 3. Lisätiedot

Tapahtumasta tai asiasta täytyy antaa myös lisää tietoa, esimerkiksi miten tiedotteen vastaanottajan halutaan toimivan.

 4. Yhteystiedot

Lopussa täytyy olla sen henkilön tiedot, kenelle voi soittaa ja kehen voi olla yhteydessä,  mikäli joku haluaa lisätietoa asiasta.

Alapuolella on esimerkki tiedotteesta.