Title: TIEDONHAKU
Course: YTO Suomi toisena kielenä 4 osp, pakollinen 2020-2021 > Section: Tekstit, tekstilajit ja tiedon hankkiminen

Mistä voi löytää luotettavaa tietoa?

Kun teet esimerkiksi tutkielmaa tai esitelmää opinnoissasi, sinun täytyy etsiä sitä varten tietoa aiheesta, josta aioit tutkielman tai esitelmän tehdä. Tietoa voi löytää esimerkiksi kirjoista, lehdistä ja Internetistä. Paikkoja, joista tietoa löytää, kutsutaan (tieto)lähteiksi. Varsinkin Internetissä on tarjolla kaikenlaista tietoa, ja siksi kannattaa olla tarkka, uskooko kaikkea sieltä löytyvää tietoa.

Tiedon luotettavuutta voi arvioida, kun miettii seuraavia asioita:

1. Missä tieto on julkaistu?

- Onko tieto peräisin luotettavasta lähteestä? Yleensä luotettavana pidettyjä tietolähteitä ovat esimerkiksi virastot, uutistoimistot, oppikirjat, tietosanakirjat ja viralliset kotisivut.

- Onko lähde kaupallinen, eli haluaako se myös myydä samalla jotain, kun antaa tietoa?

- Onko lähde aatteellinen yhteisö, eli haluaako se antaa tietoa vain yhdestä näkökulmasta?

2. Kuinka tuoretta/uutta tieto on?

- Milloin tieto on julkaistu/milloin teksti on kirjoitettu?

- Onko uudempaa tietoa saatavilla?

3. Kuinka objektiivista eli puolueetonta tieto on?

- Mainitseeko lähde vastakkaisia tietoja? (Luotettavan tiedon tunnistaa muun muassa siitä, että se ottaa huomioon erilaisia asioita eikä anna tietoa vain yhdestä näkökulmasta ja näin ollen liian yksipuolista kuvaa.)

- Miten tieto osoitetaan todeksi (onko esimerkiksi lähteet merkitty)?

- Onko kyseessä fakta (=asia, jonka voi todistaa todeksi) vai mielipide?

- Jos kyseessä on mielipide, miten se on perusteltu? (Perustellaanko se tosiasioilla, omilla havainnoilla, esimerkkitapauksilla vai jätetään perustelematta?)

- Jos perustellaan omilla havainnoilla tai esimerkkitapauksilla, voidaanko tapaukset yleistää vai ovatko ne vain yksittäistapauksia?

- Miten luotettava on tutkimus, jonka kautta tieto on saatu (onko tutkimus esimerkiksi tarpeeksi laaja)?

4. Millaista on lähteen kieliasu?

- Onko tekstissä (paljon) kirjoitusvirheitä? Onko puhekielisiä ilmauksia? (Jos tekstissä paljon virheitä, sitä ei voi pitää luotettavana, sillä luotettavassa lähteessä kieliasu tarkistetaan.)